Document ID: 31983R1481

*****
ΚΑΝΟΝΙΣΜΟΣ (ΕΟΚ) αριθ. 1481/83 ΤΗΣ ΕΠΙΤΡΟΠΗΣ
της 7ης Ιουνίου 1983
που αφορά την κατάταξη εμπορευμάτων στην κλάση 38.16 του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3,
Εκτιμώντας:
ότι, προκειμένου να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις που αφορούν τη δασμολογική κατάταξη ενός προϊόντος που αποτελείται από στείρο ορό, που λαμβάνεται από αίμα εμβρύων βοοειδών ή νεογέννητων μοσχαριών, μη ανοσοποιημένων, που μπορεί να χρησιμοποιηθεί σαν τροφική σύνθεση για την καλλιέργεια μικροοργανισμών·
ότι στην κλάση 38.16 του Κοινού Δασμολογίου που περιλαμβάνεται στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 604/83 (3), αναφέρονται οι τροφικές συνθέσεις για την καλλιέργεια μικροοργανισμών·
ότι το εν λόγω προϊόν, το οποίο παρουσιάζει τα τυπικά χαρακτηριστικά των τροφικών συνθέσεων για την καλλιέργεια των μικροοργανισμών, υπάγεται στην κλάση 38.16·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο στείρος ορός που λαμβάνεται από το αίμα εμβρύων βοοειδών ή νεογέννητων μοσχαριών, μη ανοσοποιημένων, που μπορεί να χρησιμοποιηθεί σαν τροφική σύνθεση για την καλλιέργεια μικροοργανισμών, πρέπει να καταταγεί στην κλάση του Κοινού Δασμολογίου:
38.16 Τροφικαί συνθέσεις δια την καλλιέργεια μικροοργανισμών.
Άρθρο 2
Ο παρών κανονισμός αρχίζει να ισχύει την τεσσαρακοστή δεύτερη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 7 Ιουνίου 1983.

Labels: 3
16
6